**מילים לשבת**

**שער הנגב - ערב שבת, כ"ט בטבת תש"ע, 15 בינואר 2009**

**שלום לחברות ולחברים,**

**דורות של תקווה**

בדורות נערכים לשלב הסופי של קליטת 33 בני קבוץ, יחידים, זוגות ומשפחות צעירות כחברים חדשים בקבוץ. האסיפה וההצבעה בעקבותיה מהוות סיכום פעילות צוות הצמיחה הדמוגרפית של הקבוץ, שלווה על ידי המועצה.

בחוברת הצבעונית מוצגים המועמדים לחברות. המפגש הכתוב והמצולם עם הבנים והבנות בגילאי העשרים והשלושים חושף אותנו לנימים העדינים אך מלאי החיוניות שמחברים את החבר'ה לערש ילדותם ובחרותם. תומר, נכד למייסדי הקבוץ וליעד,זוגתו, כותבים: "שנינו ילידי קבוץ ואנו מאמינים בדרך החיים ובחינוך שהקבוץ מאפשר. המרחבים, קצב החיים האיטי, החיים הפריפריאליים וכמובן היצירה של קהילה צעירה ודינמית, באים בקנה אחד עם תפיסת החיים שלנו. אנו רואים עצמנו שותפים מלאים בתחום החינוך והחברה בקבוץ. היינו שמחים לשמר את המסורות היפות שקיימות בקבוץ, כדי שמרים ומשה שמיר ז"ל יידעו שהעבודה הקשה הייתה משתלמת ויש המשכיות לחזון איתו הם בנו את הקבוץ".

**ונמשכת השרשרת**

בשבת שעברה התקיים בקבוץ גבים כינוס של בנים ותושבים ותיקים שמתעניינים במסלולי הקליטה במקום: חברות רגילה, חברות בעצמאות כלכלית, הרחבה קהילתית.

בישובים נוספים אנחנו שותפים להובלת תהליכי ההתחדשות הדמוגרפית.

**יו"רה ולא בוכה**

בראשית השבוע נבחרה תמי הלוי, ממייסדות קבוץ נחל עוז, לתפקיד יו"ר העמותה למען הקשיש בשער הנגב.

מאור הפנים, האופטימיות והנסיון הקהילתי הרב של תמי מסתמנים כמשאבים מצוינים שנחוצים לנו כעת בכדי לתת את ה"פוש" האחרון לסיום עבודות הפיתוח וההצטיידות במרכז היום המחודש, המורחב והממוגן.

הנהלת העמותה, עובדי המרכז, הנהלת המועצה ושותפינו החיצוניים ממשרד הרווחה, הביטוח הלאומי ו"אשל" (הג'וינט) עושים כעת מאמצים לאזן את תקציב העמותה בשנת 2010. כידוע, השקט הביטחוני היחסי מתבטא בירידת תקציבי מדינה וגופים פילנתרופיים מהארץ ומחו"ל. מצד אחד, אין סיכוי שנוותר על הרצון להתייצבות המצב ועל תקוותנו להמשך השקט. אך מנגד, לא נוכל להרשות לעצמנו לייצר גרעון בתקציב.

מתוך אחריות כוללת וארוכת טווח לאיכות החיים של האוכלוסייה המבוגרת באזור, נאלצה הנהלת העמותה להעלות את מחיר הפעילויות במרכז "יחדיו". עם זאת, חשוב להדגיש, שהפעילות ממשיכה להיות מסובסדת באופן משמעותי וכי רמת המחירים שלנו נמוכה, לעיתים באופן בולט, לעומת מוסדות מקבילים.

**דברים שרואים משם**

נקראנו ליומיים מילואים, בהם נסקרו האיומים והמענים. כשהקצין הבכיר כמעט גמר לפרט את שלל מעגלי הסיכון בפניהם מתמודדת ישראל, הוא אמר: "...אה, ויש גם את האיום של החמאס מרצועת עזה."

**בארבע אחרי הצהריים**

בלב איזור התעשייה שער הנגב שוכן "ספיר.טק", האגף הצפוני של קריית החינוך. בחלון זמנים שנפתח לי, קפצתי ביום רביעי, בין הערביים, לגלריה הלימודית של בית הספר לאמנות, חברה ותרבות של המכללה. תלמידי הקורס לאוצרות אצרו את התערוכה "הזרות" (מלשון - לגרום לדבר להיות זר). משעשע, מפתיע, מעורר מחשבה.

(פתוח בימים א' – ה', בין 18.00 - 8.30)

באולם ההתעמלות המתחדש, שמעבר לקיר, פירנסו הטרמפולינה הענקית ואחיותיה הבינוניות את עשרות הילדים והילדות, שרכשו את טכניקות האקרובאטיקה, פיתחו גמישות וכוח, כושר גופני וזריזות. משעשע, מפתיע, מעורר מחשבה.

**גן נעול**

חבר שלנו, מטובי בניה של הארץ, נפטר מאיתנו בנסיבות טרגיות. במהלך המילואים, ישבנו במעגל ודיברנו עליו, דיברנו על החברות ארוכת השנים הטבולה במקצוענות ובמחויבות. דיברנו על הבושה, הכאב והתסכול שמלווים אותנו לנוכח אי ההכרות האמיתית עם הזולת, יהא הקרוב לנו ביותר.

בראשית השבוע, טרם זוועת האיטי, בבוקר של גילוי לב במדים, קראנו את שירה של רחל המשוררת:

***שוועת מכוש ביד גווע***

***בעומק המיכרות:***

***-"עודני חי! איכה, רע?***

***ענני, תן לי אות!"***

***עוד יום, עוד ליל – אין קול,***

***אין קשב –***

***עוד יום, עוד ליל תמים;***

***יפול מכוש מיד נחלשת.***

***ישבות לעולמים.***

***כל דק – שעה, כל דק פוצע***

***תוחלת המחר.***

***עזרת חבר, כורה יגע,***

***תבוא במאוחר.***

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)